
Jog, a szavak művészete – avagy mióta létezik jogi szaknyelv?

A nyelv az a közeg, amelyen keresztül a jog érvényesül, jog és nyelv ezért elválaszthatatlan egymástól. Felmerül a kérdés, hogy hol jelent meg először a jogi szaknyelv, és milyen szinten volt kidolgozott. A jogról úgy tartják, hogy abban a formában, ahogy ma is ismerjük, Rómában született meg, itt alakult ki az a professzionális jogtudósi réteg, amelyik kidolgozta a latin nyelv megfelelő jogi fogalmait, melyek a mai napig visszaköszönnek a jogi terminológiában. Viszont ez a terminológia nem nevezhető teljesnek, a hiányosságok pedig régóta sok kérdőjelet hagynak.
A latin jogi szókincset egyrészt szinkrón, másrészt diakrón szempontból vizsgálom. Ami a szinkrón megközelítést illeti, a szókészlet tekintetében négy nagyobb csoport állítható fel: (1) azok a szavak, melyek egyaránt előfordulnak a köznyelvben és a jogi szaknyelvben is, jelentésük pedig megegyezik (pater familias, res); (2) azok a szavak, melyek megtalálhatóak a köznyelvben is, ám a jogi nyelvbe átkerülve speciális jelentést vesznek fel (caput, manus); (3) kizárólag a jogi szaknyelvben megtalálható szavak (erctum); (4) olyan szavak, melyek a jogi nyelvben „pótmegoldást” jelentenek egy hiányzó terminusra, így jelentésük speciális (teneo, praestare). A jogi latin nyelvet a kevés absztrakt, elvont főnév jellemzi, sokkal inkább a konkrétabb jelentésű főnevekkel, illetve melléknevekkel találkozunk inkább.
Ha diakrón szempontból vizsgáljuk meg a kérdést, akkor azt tapasztaljuk, hogy az indoeurópai, de sokszor a proto-italikus alapnyelvben sem jelenik meg egy adott szó jogi aspektusa. Alapvetően négy csoportja állítható fel a szavaknak: (1) amelyeknél rekonstruálható indoeurópai alak, de megfelelő jogi aspektus nélkül (pl. pater); (2) rekonstruálható indoeurópai alak esetleges jogi aspektussal (pl. damnum, sarcio); (3) csak a proto-italikus nyelvben meglévő újítás (pl. manus, spondeo); (4) csak a latin nyelvre jellemző újítás (pl. stipulatio). Az indoeurópai alapnyelv szintjén nagyon ritka, hogy jogi szakkifejezésekkel találkozzunk.
A kétféle vizsgálatból az a kép bontakozik ki a jelenleg vizsgált adatok tükrében, hogy a római jog kazuisztikus (esetről esetre) természetével összhangban a latin nyelvre is a konkrétabb fogalmak jellemzők, és ez leginkább a terminológiai hiányok esetén szembetűnő.



